DA Den Europæiske Unions Tidende CE 84/177

(2004/C 84 E/0217)

SKRIFTLIG FORESPØRGSEL E-0225/04

af Dorette Corbey (PSE) til Kommissionen

(2. februar 2004)

Om: Fødevaresikkerhed og udviklingslande

Jeg modtog et skuffende og utilfredsstillende svar fra Kommissionen på min tidligere skriftlige forespørgsel (E-3176/03 (1)).

Kommissionen bedes oplyse, om det bliver lettere eller vanskeligere for udviklingslandene at afsætte deres produkter på EU's marked som følge af de nye bestemmelser om fødevaresikkerhed.

Har Kommissionen modtaget reaktioner fra tredjelande? I bekræftende fald hvorledes var disse reaktioner?

Er der blevet gjort forsøg på at danne sig et skøn over følgerne for udviklingslandene? I benægtende fald hvorfor ikke?

Svar afgivet på Kommissionens vegne af David Byrne

(16. marts 2004)

Kommissionen beklager, at det ærede medlem finder svaret på den skriftlige forespørgsel E-3176/03 skuffende og utilfredsstillende. Kommissionen forsøgte så godt som muligt at give et dækkende billede af konsekvenserne af de nye bestemmelser om fødevaresikkerhed for handelen med udviklingslandene. Kommissionen fastslog, at det ikke er muligt at give et fuldstændigt billede, fordi kapitlet om import og eksport i den generelle fødevarelovgivning endnu ikke er trådt i kraft, og forslagene til hygiejnepakken og en forordning om foderstof- og fødevarekontrol fortsat drøftes. Kommissionen var af den mening, at produktions- og kontrolstrukturerne i eksporterende tredjelande måske skulle justeres som følge af de nye bestemmelser, og at dette på kort sigt måtte forventes at kunne vanskeliggøre eksporten for udviklingslandene. Kommissionen udtrykte imidlertid også, at den forventede, at disse vanskeligheder kunne overvindes ved hjælp af handelsrelateret bistand fra EU samt kapacitetsopbygning. Hvad der mere specifikt kan gøres, bør indgå som led i dialogen mellem EU og dens udviklingspartnere.

Kommissionen har givet meddelelse om forslagene til de nye fødevaresikkerhedsbestemmelser til WTO. Blandt udviklingslandene har kun Brasilien reageret på hygiejnepakken. Brasilien havde ikke nogen basale indvendinger mod fremgangsmåden i forslaget, men havde bemærkninger til tekniske og proceduremæssige aspekter og de tidsmæssige og økonomiske begrænsninger i forbindelse med iværksættelsen af visse dele af forslaget. På møderne i WTO's Komité for Sundheds- og Plantesundhedsforanstaltninger (SPS-Komitéen) har der ikke været reaktioner fra udviklingslandene.

I mellemtiden har Rådet og Parlamentet fortsat deres drøftelser. Konsekvenserne for udviklingslandene af forslaget til en forordning om foderstof- og fødevarekontrol (2) indgik i drøftelserne. Medlemsstaterne har som følge deraf foreslået, at Kommissionen ifølge artikel 50 i forslaget skulle pålægges via den fælles udviklings- og samarbejdspolitik at støtte udviklingslandene i deres generelle fødevaresikkerhedspolitik og i en opbygning af deres institutionelle kapacitet til at opfylde EU's krav. Medlemsstaterne foreslog også at fjerne kravet til eksporterende tredjelande om at udarbejde en kontrolplan som betingelse for at eksportere til EU. I stedet skulle Kommissionen kunne kræve oplysninger af tredjelande om deres kontrolsystemer og derudfra træffe specifikke foranstaltninger. Drøftelserne afslørede desuden, at der f.eks. i gartnerisektoren i en række udviklingslande endnu ikke findes kontrolstrukturer. Sådanne emner indgår i dialogen mellem institutionerne, for at forslaget kan blive hurtigt vedtaget. Med de instrumenter, der stilles til rådighed i den endelige tekst, herunder fastsættelse af overgangsperioder, må det forventes, at den eksisterende handel fortsætter, selv om der ikke findes en kompetent kontrolmyndighed i en bestemt sektor i et tredjeland, alt imens der gøres en indsats for at øge den institutionelle kapacitet i disse lande.

Kommissionen er næsten klar efter de interne procedurer til at igangsætte en undersøgelse for at få vurderet den potentielle virkning af den foreslåede forordning om foderstof- og fødevarekontrol på handelen med AVS-landene og få nogle anbefalinger til, hvordan handelsrelateret bistand ville kunne hjælpe udviklingslandene med at tilpasse deres systemer. Kommissionen holder sig i tæt kontakt med AVS-landene i forbindelse med denne undersøgelse.

(1) EUT C 70 E af 20.3.2004.

(2) KOM(2003) 52.